*Ett enkeltmedlem har meldt inn følgende forslag til sak på generalforsamlingen. Styret har valgt å legge fra forslagene for generalforsamlingen, og har en innstilling til vedtak knyttet til disse.*

**Forslag til vedtektsendring til itSMF Norge – endring i styrets struktur og honorering**

Sakene bes fremlagt til generalforsamlingen mars 2024 for virkning fra og med styreperioden mars 2025.

Bakgrunnen for forslaget:

Frivillig sektor har fått stadig forverrede vilkår totalt sett i Norge, og dette rammer itSMF som alle andre aktører. Dette kan ha mange årsaker, men er dessverre en kjensgjerning. Styrekandidater i fulltidsstillinger opplever at det er liten aksept for at man bruker av arbeidstiden til frivillige verv, også når de er faglig relevante. Dette gjør at det meste av møteaktivitet må skje på fritiden, som ofte er tett belagt med aktiviteter. For mange spiser også jobbrelaterte oppgaver seg inn på fritiden. Dette gjør det ekstra krevende å finne engasjerte kandidater til ulønnede styreverv.

Siden styret er selvkonstituerende, er det også vanskelig å overtale noen som kunne være villige til å påta seg et verv som varamedlem, siden de kan ende opp som fullt medlem når styret konstitueres.

Vi fremmer derfor følgende forslag til vedtektsendringer (i *kursiv*):

***Forslag 1:***

*Styrets medlemmer og sammensetning konstitueres av generalforsamlingen, det vil si at styremedlemmer fremmes som kandidater til konkrete styreroller som vedtas av generalforsamlingen.*

*Styret skal fra og med generalforsamlingen 2025 bestå av følgende roller:*

* *Styreleder*
* *Nestleder*
* *Økonomiansvarlig*
* *Fast medlem 1*
* *Fast medlem 2*
* *Vara 1*
* *Vara 2*

(Styret reduseres dermed med 2 faste medlemmer)

***Styrets forslag***

*Det er ikke styret selv som setter/konstituerer hvem som er varamedlemmer i et nytt styre. Styret erfarer at det er fint å ha den fleksibiliteten at de selv kan sette de ulike rollene utover Styrets leder, og at det vil være unødvendig kompliserende å måtte avholde ekstraordinær generalforsamling for å bytte økonomiansvarlig. Vi tror at det ønskede formål vil i stor grad kunne oppnås med dialog mellom Styre og valgkomite.*

***Forslag:*** *Styret gjør en vurdering av behov for størrelse på kommende Styrer iforhold til planlagt aktiviteter og nivå på disse.*

***Forslag 2***

*Styremedlemmer honoreres på følgende måte:*

* *Styreleder: 2000,- per møte, oppad begrenset til 20.000,-*
* *Nestleder: 1000,- per møte, oppad begrenset til 10.000,-*
* *Økonomiansvarlig: 1500,- per møte, oppad begrenset til 15.000,-*
* *Fast medlem 1: 500,- per møte, oppad begrenset til 5000,-*
* *Fast medlem 2: 500,- per møte, oppad begrenset til 5000,-*
* *Vara 1: 500,- per møte, oppad begrenset til 5000,-*
* *Vara 2: 500,- per møte, oppad begrenset til 5000,-*

(Årlig gir dette et budsjettbehov på mellom maksimalt 65.000,-, avhengig av om det holdes mer enn to hvor de overskytende er møter hvor begge varaer til stede)

***Styrets forslag***

*Styret erfarer at det innmeldte forslaget vil ha regnskapsmessige fordyrende og kompliserende faktorer, bl.a. fordi kompensasjonene som er foreslått overgår grenser for skattefrie lønnsytelser. Vi ser også at det muligens ikke blir rett modell å knytte kompensasjon utelukkende til styremøter, men heller se på andre modeller for «kompensasjon» for å få rette personer til roller som konferanse-ledelse og økonomiansvarlig.*

***Forslag:*** *Styrets innstilling er at innspillet tas opp til vurdering og videre utredning i Styret av en helhetlig modell som vil kunne gjøre det attraktivt å melde seg til styret i itSMF, i samråd med valgkomiteen. Dette kan for eksempel være tilgang til kurs og annet. Dersom endelig forslag skulle trenge behandling i generalforsamling vil en ekstraordinær generalforsamling kunne gjennomføres før neste ordinære generalforsamling med valg av neste Styre.*